Diari Oficial de la Generalitat Valenciana


Sumari del DOGV 9932, del 09-09-2024 (2024/8636)

RESOLUCIÓ de 9 de juliol de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible de Manises, en el terme municipal de Manises. Expedient 67-2021-EAE.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9932

Data del DOGV
:   09-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8636

CVE
:   OUZQ-A-2865-7101

Data del document
:   09-07-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, el qual establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

«Informe ambiental i territorial estratègic

Tràmit: Pla de mobilitat urbana sostenible de Manises

Promotor: Ajuntament de Manises

Autoritat substantiva: Ajuntament de Manises

Localització: terme municipal de Manises (València)

Expedient: 67-2021-EAE

La Comissió d’Avaluació Ambiental, en la sessió celebrada el 31 de març de 2022, va adoptar el següent:

Acord

Una vegada vista la proposta d’informe ambiental i territorial estratègic del Pla de mobilitat urbana sostenible de Manises, en els termes següents:

A. Fonaments pels quals se sotmet el pla a una avaluació ambiental estratègica

L’avaluació ambiental estratègica és l’instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a integrar els aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic d’acord amb el que s’establix en el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge de la Comunitat Valenciana (TRLOTUP).

La Llei 21/2013, de 9 de desembre, d’avaluació ambiental, establix, en l’article 6, quins plans i programes, així com les modificacions d’estos, estan sotmesos a una avaluació ambiental estratègica d’acord amb els procediments que s’establixen en la legislació d’avaluació ambiental.

Segons el que estipula l’article 46.3 del TRLOTUP, l’òrgan ambiental determinarà si un pla o un programa ha de ser objecte d’avaluació ambiental i territorial estratègica simplificada o ordinària, en els supòsits que s’hi preveuen i tenint en compte els criteris que s’establixen en l’annex VIII de la llei, tot això amb la consulta prèvia a les administracions públiques afectades i d’acord amb les fases de la tramitació que s’exposen en l’article 50.

En este context, l’avaluació ambiental estratègica és aplicable als plans de mobilitat.

El Servei d’Avaluació Ambiental Estratègica comunica l’obertura de l’expedient (expedient 67/0703-VOC) el 26 d’octubre de 2021.

B. Document inicial estratègic

B.1. Documentació aportada

El 14 de setembre de 2021 es va registrar en el Servei d’Avaluació Ambiental Estratègica de la Direcció General de Medi Natural i Avaluació Ambiental la sol·licitud de l’Ajuntament de Manises per a iniciar el procés d’avaluació ambiental i territorial estratègica de l’esborrany del Pla de mobilitat urbana sostenible (PMUS de Manises) juntament amb el document inicial estratègic (DIE).

La documentació aportada s’ajusta al que establix l’article 50 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP).

La documentació aportada queda constituïda per:

1. Diagnòstic del PMUS (412 pàgines).

2. Plans d’actuació – Pla de mobilitat urbana sostenible de Manises (118 pàgines).

Encara que els epígrafs no coincidixen literalment amb el que s’establix en l’article 52.1 del TRLOTUP, del contingut d’este sí que pot inferir que es referix al que este article obliga.

B.2. Informació territorial

Manises és un municipi amb una superfície de 18,65 km² i una densitat de població de 1.558,78 h./km², i hi destaca que la gran majoria d’estos habitants viuen en una franja longitudinal en la part nord-est, al llarg d’un eix radial cap a València.

Té una població total de 30.630 habitants, CYG-7210.

La distribució de la població a Manises es caracteritza perquè aproximadament el 95 % residix en el nucli urbà principal, incloent-hi el barri de Sant Francesc, mentres que la resta residix en alguna de les nombroses unitats poblacionals externes al nucli principal, la més poblada de les quals no supera els 500 habitants.

B.3. Planejament vigent

El Pla general d’ordenació urbana de Manises va ser aprovat definitivament per la Comissió Territorial d’Urbanisme de València el 15 de novembre de 1990. Posteriorment, s’han dut a terme nombroses modificacions de planejament.

B.4. Objectiu de la proposta del PMUS

Àmbit d’actuació

Les actuacions que proposa el PMUS de Manises queden circumscrites al terme municipal i totes es preveuen en sòl urbà o urbanitzable.

Diagnòstic previ

La documentació presentada reflectix un diagnòstic previ i s’estructura en les àrees següents:

Mobilitat global; Mobilitat per als vianants; Mobilitat ciclista; Transport públic, viari i trànsit; Seguretat viària; Aparcament; Distribució urbana de mercaderies, i Avaluació ambiental i balanç energètic.

L’índex de motorització de Manises, és a dir, el nombre de turismes per cada mil habitants, és de 497, superior al nivell de València, que estava en 454 en el mateix període.

Els residents a Manises fan 2,56 viatges de mitjana en un dia laborable mitjà.

En general, els desplaçaments que es duen a terme són molt recurrents, només un 10,4 % es fan de manera ocasional.

Des del punt de vista del mode de transport, els residents a Manises es mouen, principalment, a peu o en vehicle privat, per la qual cosa la resta de modes tenen un protagonisme menor o residual.

La mobilitat per als vianants a Manises es veu influïda, en primer lloc, per la superfície extensa del terme municipal, la majoria de la població residix en el nucli urbà principal, però hi ha un percentatge no menyspreable que residix en diferents urbanitzacions que es repartixen per tot el terme. Les connexions per als vianants entre el nucli principal i les urbanitzacions no són adequades o, en molts casos, són inexistents. Açò implica que els desplaçaments a peu es limiten a l’àmbit intern de cada un dels nuclis urbans del terme municipal.

El municipi de Manises compta amb diversos modes de transport públic: metro, autobús interurbà i autobús urbà, per la qual cosa es gaudix d’una bona oferta en comparació amb altres municipis de l’àrea metropolitana similars en grandària i població.

El nucli urbà principal de Manises està connectat insuficientment a la xarxa supramunicipal que recorre la comarca, atés que disposa únicament d’un accés a la V-11 per la rotonda de La Paloma i un accés a la V-30 pel carrer de Rafael Valls. En els dos casos, estos accessos suposen un coll de botella, principalment en els moviments d’eixida de Manises durant l’hora punta del matí, a causa de la falta de capacitat de les infraestructures externes a Manises.

Pel que fa a la xarxa viària urbana, Manises compta amb un viari bàsic que estructura el nucli urbà i canalitza la major part del trànsit. Quant a la geometria i els sentits de circulació, tota la xarxa local i part de la xarxa distribuïdora estan compostes per carrers d’un carril i sentit únics.

L’oferta d’aparcament públic als carrers de Manises és lliure en tot el terme municipal.

En conjunt, s’estima que l’oferta de places d’aparcament públiques està al voltant de les 6.200 places en el nucli urbà. Després de les prospeccions de demanda dutes a terme, s’observa que, en global, l’oferta és inferior a la demanda en la major part del nucli urbà.

Quant als aparcaments dissuasius, dos de les sis estacions de metro del municipi en disposen, mentres que la resta s’ajuden de l’oferta d’aparcament lliure disponible en el viari de l’entorn.

Manises té dos grans superfícies industrials, el polígon de l’Aeroport i el polígon de La Cova. En els dos casos, les superfícies comercials estan ben connectades a la xarxa viària supramunicipal.

L’Ajuntament de Manises compta amb una ordenança municipal d’indústries i activitats que establix les proteccions del medi ambient contra pertorbacions per sorolls, vibracions, fums, gasos, vapors, pols i qualsevol altre tipus d’abocaments, capaços de modificar l’ambient. Fins a la data, en l’àmbit de Manises s’han elaborat els mapes estratègics de soroll corresponents a l’A-3, l’A-7, la CV-370, la CV-371, l’N-220, la V-11, la V-30 i l’aeroport de Manises, en els quals s’observa que les zones més afectades són els barris limítrofs a l’N-220, el barri de Sant Jerònim i el barri de Sucusa, els quals es troben afectats per l’N-220, la V-11 i la V-30 respectivament, i s’hi observen valors que, en algun cas, arriben fins als 69 dB(A).

Pel que fa a la contaminació atmosfèrica, s’observa com pràcticament totes les emissions causades pel transport a Manises les produïxen els vehicles privats.

Objectius del PMUS

Els objectius específics que es pretenen aconseguir són:

1. Millorar la sostenibilitat del sistema de mobilitat

Fomentar els viatges en modes no motoritzats.

Augmentar la participació del transport públic.

Reduir les emissions de gasos contaminants i d’efecte d’hivernacle.

2. Millorar l’eficiència del sistema de mobilitat

Integrar i coordinar les polítiques de mobilitat.

Promocionar l’urbanisme de proximitat.

3. Millorar la seguretat i la qualitat urbana

Aconseguir una distribució equitativa de l’espai públic.

Garantir l’accessibilitat universal al sistema de mobilitat.

Potenciar una mobilitat segura en la zona urbana i reduir l’accidentalitat en tots els modes de transport i tots els usuaris.

Fomentar i millorar la qualitat dels servicis de transport.

4. Millorar les conductes de mobilitat dels ciutadans

Promoure mesures de formació, sensibilització i conscienciació de la societat en hàbits de mobilitat sostenible.

Introduir i promoure les noves tecnologies, Smart Mobility.

B.5. Estudi d’alternatives

De la documentació presentada l’alternativa és única, ja que, després del diagnòstic previ, s’han integrat totes les actuacions establides a curt, mitjà i llarg termini en un únic document.

B.6. Propostes del PMUS

En l’esborrany del Pla de mobilitat urbana sostenible de Manises es definixen un total de 7 plans amb un total de 24 programes d’actuació.

Propostes d’actuació del PMUS Manises:

|  |  |
| --- | --- |
| 1. | Gestió de la mobilitat |
| 1.1. | Organització de les competències en matèria de mobilitat |
| 1.2. | Implantació d’una ordenança de mobilitat |
| 2. | Pla d’itineraris per als vianants |
| 2.1. | Creació d’una xarxa d’itineraris per als vianants prioritaris |
| 2.2. | Senyalització d’itineraris per als vianants i àrees d’estada |
| 2.3. | Ampliació de zones de prioritat per als vianants |
| 2.4. | Reducció de la pressió del vehicle motoritzat en els carrers de la xarxa local |
| 2.5. | Reducció de conflictes d’ús de l’espai públic en àrees per als vianants |
| 2.6. | Foment de la mobilitat a peu en les escoles |
| 3. | Pla de mobilitat ciclista |
| 3.1. | Ampliació i connexió de la xarxa d’itineraris ciclistes |
| 3.2. | Ampliació de la xarxa d’aparcabicicletes municipal |
| 3.3. | Conservació i manteniment periòdic de l’estat de les vies ciclistes |
| 3.4. | Foment de la mobilitat ciclista: conscienciació i sensibilització |
| 4. | Pla de circulació i distribució urbana de mercaderies |
| 4.1. | Jerarquització del viari |
| 4.2. | Implantació de mesures per a calmar el trànsit |
| 4.3. | Estudi de la restricció del trànsit rodat en un dels sentits de l’antiga carretera |
| 4.4. | Adequació de les zones de càrrega i descàrrega a la demanda |
| 5. | Pla d’estacionament |
| 5.1. | Estudi d’implantació de la zona d’estacionament regulat |
| 5.2. | Adequació i senyalització de les zones d’aparcament en polígons industrials |
| 5.3. | Creació de zones d’aparcament públic en el polígon de l’aeroport |
| 6. | Pla de foment del transport col·lectiu i repartiment intermodal |
| 6.1. | Optimització del servici urbà d’autobús |
| 6.2. | Millora de la intermodalitat del transport públic |
| 7. | Infraestructura bàsica i urbanística |
| 7.1. | Regulació de la mobilitat en nous desenvolupaments urbanístics |
| 7.2. | Implementació del Pla d’accessibilitat per a tots en el municipi |
| 7.3. | Definició de criteris d’intervenció urbanística per a minimitzar les possibilitats d’estacionament il·legal |

  

Cada un dels programes d’actuació definits per a cada un dels plans especificarà els aspectes següents:

– Justificació i objectiu.

– Descripció de la mesura.

– Termini (curt, 2 anys; mitjà, 4 anys; llarg, 8 anys).

– Cost de la proposta (baix, menys de 30.000 eur.; mitjà alt, més de 250.000 eur.).

– Prioritat.

– Indicadors de seguiment.

– Agents implicats.

Per a cada programa, es determina el termini per al qual es preveu que finalitze i es marca un horitzó temporal de 8 anys amb la configuració dels temps següent.

L’esborrany del PMUS que s’ha presentat incorpora un programa de seguiment d’actuacions amb un horitzó de 8 anys des del moment en què es redacta, amb una revisió i actualització 4 anys després d’aprovar-lo.

Definixen dos tipus d’indicadors (apartat 8.3 de l’esborrany del PMUS presentat):

– Indicadors d’impacte, que mesuraran els canvis en el sistema de transport que puguen estar relacionats amb l’èxit de determinades actuacions.

– Indicadors de progrés (1 indicador), que mesuraran el grau d’implantació de cada un dels programes del PMUS.

Cada programa d’actuació, en funció de la naturalesa, podrà tindre, o no, indicadors d’impacte. No obstant això, per a tots estos es valorarà l’evolució mitjançant indicadors de progrés.

C. Possibles efectes sobre el medi ambient

Les actuacions que s’arrepleguen en el PMUS disminuiran els moviments interns dins del terme municipal, la qual cosa, molt probablement, repercutirà en una disminució de trànsit de vehicles particulars, encara que no es preveu que disminuïsquen els desplaçaments per qüestions de treball i cap a altres municipis.

Cal destacar que cap dels indicadors proposats conté variables específiques relacionades amb indicadors mediambientals (contaminants atmosfèrics, petjada de carboni, etc.).

No obstant això, malgrat esta carència, pel tipus de propostes, com més avant ens referirem, no és d’esperar cap increment d’estos indicadors.

D. Consultes efectuades

Per part de la direcció general amb competència en avaluació ambiental, d’acord amb l’article 53 del TRLOTUP, la documentació aportada s’ha sotmés a consulta, en la seua condició d’administracions públiques afectades, a:

|  |  |  |
| --- | --- | --- |
| Administració pública consultada | Consulta | Informe |
| DG Obres Públiques, Transport i Mobilitat  Servei de Mobilitat Urbana | 26.10.2021 | 21.03.2022 |
| DG Obres Públiques, Transport i Mobilitat  Servei de Planificació |  |
| DG Qualitat i Educació Ambiental  Servei de Protecció de l’Atmosfera | 03.12.2021 |
| DG Política Territorial i Paisatge  PATRICOVA, altres PAT | 17.01.2021 |
| DG Política Territorial i Paisatge  Servici d’Infraestructura Verda i Paisatge | 14.12.2021 |
| Subdirecció General de Canvi Climàtic – Serv. Coord. Polítiques de Canvi Climàtic | 08.03.2022 |

  

Nota: Els informes rebuts es publicaran, juntament amb l’informe ambiental i territorial estratègic, en la pàgina web [https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica](http://www.agroambient.gva.es/va/web/evaluacion-ambiental/seguiment-d-expedients)  (apartat «Consulta de plans d’avaluació ambiental», seleccionant província > València; municipi > Manises, i > 067/2021/EAE-PMUS Manises).

E. Identificació dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial determinarà, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.d) i 53 del TRLOTUP.

Conceptualment, els plans de mobilitat urbana sostenible constituïxen l’instrument adequat per a aconseguir donar resposta a les necessitats de mobilitat de les persones i les mercaderies en l’àmbit urbà i reduir les repercussions negatives del sistema de transport sobre l’economia, la societat i el medi ambient. Esta mobilitat sostenible ha de pretendre, igualment, l’accessibilitat universal, és a dir, facilitar l’accés de la població als béns, als servicis i als llocs de treball.

La consecució d’estos objectius generals es du a terme si s’actua, fonamentalment, sobre dos àmbits:

• Un nou equilibri dels mitjans de transport que aposte, fonamentalment, pels que presenten més eficàcia ambiental i social: transport públic davant del privat i formes de transport no motoritzat. Assolir este objectiu requerix tant mesures d’estímul cap a les noves formes de transport com mesures dissuasives. Per a fer-ho, s’ha d’actuar sobre aspectes estructurals (infraestructures necessàries) i de regulació urbanística (tipologia edificatòria, relació espais públics/privats, estàndards dels aparcaments per als diferents mitjans de transport).

• La planificació urbana i el model de ciutat, per a disminuir la necessitat de mobilitat urbana tant pel que fa a la necessitat com respecte a la longitud dels desplaçaments.

Des del punt de vista ambiental, els PMUS han de contribuir a un ús racional del sòl per a atendre les demandes de mobilitat; el canvi modal que done prioritat als mitjans més sostenibles; la reducció de la necessitat de desplaçaments, tant en nombre com en distància, que propicie l’adquisició d’hàbits saludables (caminar i desplaçar-se amb bicicleta), i que contribuïsca, al seu torn, a disminuir les emissions que originen el sector del transport, com ara les emissions de gasos d’efecte d’hivernacle (CO2), les emissions de contaminants que perjudiquen la qualitat de vida dels ciutadans (entre altres, el diòxid de nitrogen NO2, els compostos orgànics volàtils COV, el monòxid de carboni CO, el diòxid de sofre SO2 o el material particulat PM) i les emissions acústiques originades pel trànsit.

En este sentit s’expressa l’article 10.2 de la Llei 6/2011, d’1 d’abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s’ha d’acompanyar dels indicadors que es consideren pertinents en relació amb el volum total de desplaçaments i el repartiment modal que tenen, així com dels nivells associats de consums energètics, ocupació de l’espai públic, soroll i emissions atmosfèriques, amb la particularització de les d’efecte d’hivernacle. L’evolució d’estos últims paràmetres tendirà a una reducció progressiva, d’acord amb els ritmes i els límits que reglamentàriament s’establisquen en relació amb el desenvolupament de les polítiques energètiques i ambientals».

Una vegada atesos els criteris anteriors, es du a terme l’avaluació ambiental estratègica del PMUS de Manises en funció de les propostes fetes partint de la consideració, tal com arreplega la documentació aportada, que totes les propostes es plantegen en sòls classificats com a urbà i urbanitzable del municipi.

El PMUS de Manises atén, quant a competències administratives, el que establix l’article 3.2 de la Llei 6/2011, de mobilitat de la Comunitat Valenciana, per la qual cosa l’avaluació ambiental estratègica d’este es farà sobre les propostes que siguen de competència municipal.

Dit això, en els informes que s’han rebut s’observen les consideracions, tant legals com ambientals, que descrivim a continuació:

Infraestructura verda i paisatge

L’informe de 17 de gener de 2021, del Servici d’Infraestructura Verda i Paisatge, indica que la infraestructura verda s’estén als sòls urbans i urbanitzables, i comprén, com a mínim, els espais lliures i les zones verdes públiques més rellevants, així com els itineraris que permeten connectar-los (article 4, TRLOTUP).

Assenyala que intervindre sobre la xarxa de comunicacions del municipi per a afavorir la mobilitat tindrà, sens dubte, influència sobre la infraestructura verda i, al mateix temps, esta s’ha de tindre en compte per a desenvolupar les actuacions que es plantegen.

En l’àmbit del PMUS s’inclouen:

– Terrenys d’espais protegits: Parc Natural del Túria, que comprén el corredor fluvial del Túria, i forma part de la infraestructura verda a escala regional d’acord amb l’article 5 de la LOTUP.

– Part del municipi es troba en l’àmbit del paisatge de rellevància regional PRR 37, Horta de València, i forma part de la infraestructura verda a escala regional d’acord amb l’article 5 de la LOTUP.

En relació amb els paisatges de rellevància regional, s’indica que es pot consultar el document Objectius de qualitat i instruccions tècniques per a l’ordenació i la gestió dels paisatges de rellevància regional de la Comunitat Valenciana en l’enllaç web següent:

<http://politicaterritorial.gva.es/va/web/planificacion-territorial-e-infraestructura-verde/paisatges-de-rellevancia-regional>

– Terrenys afectats pel Pla d’acció territorial d’ordenació i dinamització de l’Horta (PAT de l’Horta), i una porció del municipi queda dins de l’àmbit estricte delimitat per este pla, per la qual cosa són aplicables totes les determinacions del PAT.

Dit això, l’informe del Servici d’Infraestructura Verda i Paisatge requerix que s’incloga un capítol dedicat a la infraestructura verda amb el contingut que s’indica en este informe.

Mobilitat Urbana

L’informe de 23 de març de 2022, del Servei de Mobilitat conclou que l’àmbit i el contingut del PMUS són adequats en relació amb les determinacions de la Llei 6/2011, de Mobilitat de la Comunitat Valenciana i, per tant, s’emet un informe favorable condicionat a les correccions que s’indiquen en l’informe d’este servici i amb anterioritat al fet que s’aprove el Pla municipal de mobilitat de Manises.

Protecció de l’atmosfera i contaminació acústica

L’informe del Servei de Protecció de l’Atmosfera de 2 de desembre de 2021 assenyala que el PMUS de Manises ha de ser coherent amb el Pla de qualitat de l’aire de l’aglomeració ES1016: L’Horta i l’àrea metropolitana. El municipi s’inclou en la zona ES1007: Túria.

Com que el trànsit motoritzat és el principal causant, en entorns urbans, de la contaminació atmosfèrica i de les emissions de NO2 i PM, així com de la contaminació acústica, les propostes que s’han dut a terme en el PMUS orientades a reduir el trànsit rodat motoritzat i millorar l’eficiència dels sistemes de transports tindrà un impacte positiu en la qualitat ambiental del municipi.

Respecte a la contaminació acústica, d’acord amb el diagnòstic del PMUS, s’ha fet una anàlisi de soroll del trànsit rodat i de l’aeroport de Manises. En el municipi s’identifiquen diferents zones en què se superen els valors que s’establixen en la normativa en matèria de contaminació acústica, com són el centre d’Educació Infantil «Príncipe Valiente», el Centre Sociocultural Sant Jeroni, un centre religiós i la zona nord de la urbanització de la Mallà.

Conclou que en el PMUS no es deriven efectes significatius sobre la qualitat de l’aire i la contaminació acústica.

Canvi climàtic

L’informe de 8 de març de 2022, del Servei de Coordinació de Polítiques de Canvi Climàtic considera que el «Pla de mobilitat urbana sostenible de Manises» objecte de l’informe, i una vegada incorporades les observacions que s’indiquen, tindrà un efecte positiu sobre el medi ambient en l’àmbit de competències de la Direcció General del Canvi Climàtic condicionat al fet que s’establisca, en el Pla d’avaluació i seguiment, algun indicador que quantifique el CO? que emet el trànsit, amb la finalitat de permetre l’avaluació de l’efecte de la implementació de les propostes del PMUS, a curt, mitjà i llarg termini, i, per tant, poder avaluar el CO2 que es deixarà d’emetre, d’acord amb la mesura 13 de l’EVCCE 2030.

Inundabilitat (PATRICOVA)

El Servici de Gestió Territorial emet un informe el 14 de gener de 2021 respecte al compliment del Pla d’acció territorial sobre prevenció de risc d’inundació a la Comunitat Valenciana (PATRICOVA).

De la mateixa manera, segons el Sistema Nacional de Cartografia de Zones Inundables (SNCZI), part de l’àmbit objecte del Pla de mobilitat es troba afectat per períodes de retorn de 10, 50, 100 i 500 anys, però com que el PMUS no localitza les actuacions concretes, no és possible identificar les afeccions per inundabilitat.

Les actuacions que suposen una modificació de la rasant actual del viari superior a 30 cm seran motiu d’avaluació en els projectes i els plans que es desenvolupen amb motiu de l’aprovació del Pla de mobilitat.

L’informe du a terme una sèrie de consideracions i conclou que el PMUS de Manises es troba afectat per perill d’inundació en diferents graus i és compatible sempre que es complisquen les consideracions esmentades, per la qual cosa estes consideracions les incorporem al final de l’informe.

F. Valoració ambiental d’acord amb els criteris de l’annex VIII del TRLOTUP

Segons establix l’article 46 del TRLOTUP, l’òrgan ambiental ha de determinar si un pla o la modificació d’este ha de ser objecte d’avaluació ambiental i territorial si es determina que hi ha efectes significatius en el medi ambient, tenint en compte els criteris que s’establixen en l’annex VIII, si és el cas, amb la consulta prèvia a les administracions públiques afectades, i amb les consideracions a les quals es referix l’article 53 del TRLOTUP.

1. Per les característiques dels plans i programes:

El Pla de mobilitat urbana sostenible, segons la definició que s’establix en els articles 9 i 10 de la Llei 6/2011, d’1 d’abril, de mobilitat de la Comunitat Valenciana, així com dels articles 14 i següents del Decret legislatiu 1/2021, de 18 de juny, del Consell, d’aprovació del TRLOTUP, no es pot conceptuar com a instrument urbanístic propi de la planificació territorial o urbanística i, per tant, no presenta cap incidència en el model territorial ja aprovat.

El terme municipal de Manises es troba afectat pels plans d’acció territorial següents:

– Pla d’acció territorial de l’àrea metropolitana de València.

No aprovat definitivament, però compta, des del punt de vista ambiental, amb el document d’abast de l’estudi ambiental i territorial estratègic del 27 de juliol de 2017 (expedient 60/3441-LQS).

– Pla bàsic de mobilitat de l’àrea metropolitana de València, aprovat mitjançant la resolució del 29 de novembre de 2018, del director general d’Obres Públiques, Transport i Mobilitat.

– Pla d’acció territorial sobre prevenció del risc d’inundació a la Comunitat Valenciana, PATRICOVA, aprovat pel Decret 201/2015, de 29 d’octubre, del Consell.

– Àmbit ampliat del PAT de l’Horta que correspon als municipis afectats pels grans corredors de connexió ecològica i territorial que posen en contacte l’Horta amb altres llocs de l’entorn que presenten valors mediambientals significatius.

El Pla de mobilitat urbana sostenible de Manises, en circumscriure’s en sòl urbà o urbanitzable, no afecta espais protegits ni forestals i no suposa dur a terme actuacions que determinen modificacions del planejament que requerisquen avaluació ambiental dins de l’abast d’este PMUS.

2. Per les característiques dels efectes i de l’àrea probablement afectada:

El Pla de mobilitat urbana sostenible de Manises no afecta espais naturals protegits o espais de la Xarxa Natura 2000, ni s’esperen efectes sobre la coberta forestal o del medi natural.

Després d’analitzar les propostes del PMUS de Manises, s’entén que, en conjunt, estes propostes:

1. Col·laboren a fer un ús racional millor de l’espai públic i de les necessitats socials i econòmiques del municipi.

2. Propicien el canvi modal cap als mitjans de transport més sostenible: el desplaçament a peu i amb bicicleta, amb la reducció consegüent del consum energètic.

3. Desincentiven l’ús del vehicle privat en favor del públic i/o col·lectiu.

4. Afavorixen, a llarg termini, la reducció dels impactes associats als transports motoritzats: emissions contaminants, gasos d’efecte d’hivernacle i emissions acústiques.

5. Promouen la descarbonització del sistema de transport del municipi.

El document de l’esborrany del PMUS proposa indicadors de seguiment, un sistema d’indicadors per a avaluar el compliment dels objectius plantejats classificats en funció de la categoria de les propostes dutes a terme.

Vinculat a esta categorització no es reflectix, entre els indicadors, cap indicador de tipus mediambiental, tal com expressa l’article 10.2 de la Llei de mobilitat, que indica que als plans s’han d’incorporar no solament els indicadors relacionats amb el volum total de desplaçaments, el repartiment modal d’estos o l’ocupació de l’espai públic, sinó també els nivells associats a consums energètics, soroll i emissions atmosfèriques (particularment les d’efecte d’hivernacle) amb els ritmes i límits que s’establisquen reglamentàriament en el desenvolupament de polítiques energètiques i ambientals.

Per tant, es concretaran, com a indicadors per al seguiment, amb el seu valor inicial, el valor objectiu que s’ha d’aconseguir, així com la metodologia de càlcul que es proposa, com a mínim, per als indicadors mediambientals següents:

– Ús de vehicles menys contaminants (avaluant les tm de GEH CO2/any).

– Emissions de GEH del sector dels transports (vinculat a l’anterior).

– Consum total d’energia per part del sector dels transports (avalua les tones equivalents de petroli).

– Estacionament de vehicles pesants als afores (s’avalua el nombre de vehicles pesants/any).

– Disminució del nivell acústic assolit en dB (que avalue el nivell sonor de recepció extern [dB] produït pel trànsit en localitzacions municipals diferents que siguen representatives del model de mobilitat proposat).

– Qualsevol altre indicador que, per a cada proposta, avalue un valor adequat per al compliment efectiu del fet que no se supera el llindar sobre la base de l’estalvi energètic, la disminució d’emissions de GEH, la disminució de contaminants o la disminució del soroll.

En general, per a tots els indicadors, tant els ja definits com els de caràcter mediambiental, s’ha de concretar (de manera quantitativa, no merament qualitativa) el valor inicial i quantificar l’objectiu que es vol aconseguir.

Així doncs, una vegada analitzada la documentació presentada i l’objecte d’esta, els informes sectorials emesos, una vegada revisada la cartografia disponible en el Sistema d’Informació Territorial d’esta conselleria, es pot establir, respecte del Pla de mobilitat urbana sostenible de Manises, que el procediment d’avaluació simplificada és suficient per a determinar que la modificació no presenta efectes negatius significatius sobre el medi ambient.

G. Proposta d’acord

Tenint en compte el que s’establix en l’article 53.b del TRLOTUP, d’acord amb el que s’ha exposat, es resol:

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla de mobilitat urbana sostenible de Manises d’acord amb els criteris de l’annex VIII del TRLOTUP, perquè no té efectes significatius sobre el medi ambient, i correspondrà continuar la tramitació d’esta modificació d’acord amb la seua normativa sectorial, sempre que s’ajuste al que es descriu en la documentació presentada, així com al que s’establix en la legislació vigent i en els informes emesos, respecte als quals caldrà tindre en compte les consideracions següents:

1. El PMUS s’ha de completar amb les determinacions que indique l’informe del Servei de Mobilitat i se sol·licitarà a este servici un informe abans de l’aprovació definitiva municipal, i s’hauran d’incorporar, si és el cas, les determinacions que s’hi indiquen.

2. De la mateixa manera que l’apartat anterior respecte a l’informe que ha d’emetre el Servei de Planificació.

3. El PMUS ha d’incorporar les qüestions relatives a la necessitat que els projectes d’execució que se’n deriven complisquen les condicions que s’establixen en l’article 21 del PATRICOVA, tal com indica l’informe de 17 de gener de 2022, del Servici de Gestió Territorial.

4. Tal com indica l’informe del Servici d’Infraestructura Verda i Paisatge, de 14 de desembre de 2021, el PMUS haurà de contindre les consideracions que s’hi indiquen.

5. La redacció definitiva del PMUS de Manises concretarà els aspectes següents:

1. Incorporar indicadors per al seguiment mediambiental del PMUS. En particular, incorporar metodologia i càlcul de la petjada de carboni derivada del model de mobilitat que es proposa i els indicadors de seguiment de caràcter mediambiental que es consideren adequats, en concret, emissions de CO2 equivalent, NO2, COV, CO, SO2, material particulat, gasto energètic municipal, emissions contaminants i consum d’energia (TEP).

2. Incorporar el procediment per al seguiment de la contaminació acústica derivada del model de mobilitat proposat i l’indicador corresponent del nivell sonor extern.

3. Completar la proposta d’indicadors de seguiment amb els valors inicials i els valors objectius que cal aconseguir.

Segons establix l’article 53.7 del TRLOTUP, l’informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha aprovat l’instrument de planejament corresponent en el termini màxim de quatre anys des que es publique. En este cas, el promotor iniciarà novament el procediment d’avaluació ambiental i territorial estratègica simplificada del pla.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

En vista de tot el que s’ha dit anteriorment, la Comissió d’Avaluació Ambiental acorda: Emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla de mobilitat urbana sostenible de Manises, per considerar que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar als interessats que, contra esta resolució, per no ser un acte definitiu en via administrativa, no és possible interposar cap recurs, fet que no és inconvenient perquè es puguen utilitzar els mitjans de defensa que es consideren pertinents en el seu dret.

Fet que vos notifique perquè en prengueu coneixement i als efectes oportuns.

La qual cosa se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 19 d´abril de 2022. El secretari de la Comissió d’Avaluació Ambiental: José del Valle Arocas.»

  

València, 9 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental